**ՀԻՄՆԱՎՈՐՈՒՄ**

**«Վարչարարության հիմունքների և վարչական վարույթի մասին» Հայաստանի Հանրապետության օրենքում փոփոխություններ և լրացումներ կատարելու մասին», «Հայաստանի Հանրապետության վարչական դատավարության օրենսգրքում փոփոխություններ և լրացումներ կատարելու մասին», «Դատական ակտերի հարկադիր կատարման մասին» Հայաստանի Հանրապետության օրենքում փոփոխություններ և լրացումներ կատարելու մասին», «Հայաստանի Հանրապետության մաքսային օրենսգրքում փոփոխություններ կատարելու մասին», Սնանկության մասին ՀՀ օրենքում լրացում կատարելու մասին ՀՀ օրենքների ընդունման**

**Ընթացիկ իրավիճակը և առկա խնդիրները:**

Ներկայումս համաձայն «Վարչարարության հիմունքների և վարչական վարույթի մասին» ՀՀ օրենքի, հանրային իրավական դրամական պահանջները ենթակա են կատարման անբողոքարկելի վարչական ակտերի հիման վրա` «Դատական ակտերի հարկադիր կատարման մասին» Հայաստանի Հանրապետության օրենքով սահմանված կարգով:

Թեև տվյալ կարգավորումը լիովին իրավաչափ է, այնուամենայնիվ, առավել նպատակահարմար կարող է լինել որոշակի դեպքերում հանրային իրավական դրամական պահանջների կատարման համար դատական ընթացակարգի նախատեսումը:

Մասնավորապես, այդպիսի դեպքեր կարող են լինել, երբ, օրինակ, հանրային իրավական դրամական պահանջի կատարման արդյունքում անձը կարող է զրկվել միակ բնակության վայրից, քանի որ նշված դեպքում հանրային իրավական դրամական պահանջների կատարումը կարող է հանգեցնել անձի համար ծանր հետևանքների, ուստի այդ դեպքում անհրաժեշտություն է առաջանում ապահովել անձի իրավունքների պաշտպանության առավելագույն երաշխիքներ, իսկ այդպիսիք կարող են ապահովվել հատկապես դատական կարգով իրականացվող ընթացակարգում: Ուստի, կոնկրետ դեպքերում հանրային իրավական դրամական պահանջների կատարումը դատական կարգով կարող է արդարացված լինել:

Նկատի ունենալով վերոգրյալը՝ անհրաժեշտություն է առաջացել սահմանելու հանրային իրավական դրամական պահանջների կատարման առանձնահատկությունները: Այսպես, ներկայիս կարգավորմամբ հանրային իրավական դրամական պահանջները ենթակա են հարկադիր կատարման միայն անբողոքարկելի վարչական ակտերի հիման վրա` «Դատական ակտերի հարկադիր կատարման մասին» Հայաստանի Հանրապետության օրենքով սահմանված կարգով: Մինչդեռ նախագծով սահմանվել են որոշ հիմքեր, որոնց առկայության դեպքում հանրային իրավական դրամական պահանջները ենթակա են հարկադիր կատարման ՀՀ վարչական դատավարության օրենսգրքով սահմանված կարգով: Խոսքը գնում է մասնավորապես այն դեպքերի մասին, երբ

ա. ֆիզիկական անձից գանձման ենթակա դրամական պահանջը գերազանցում է երկու հարյուր հազար դրամը,

բ. ֆիզիկական անձից գանձման ենթակա դրամական պահանջի հարկադիր կատարումը հնարավոր է ապահովել միայն նրան սեփականության (այդ թվում՝ ընդհանուր սեփականության) իրավունքով պատկանող միակ բնակարանի բռնագանձմամբ

գ. իրավաբանական անձից կամ անհատ ձեռնարկատիրոջից գանձման ենթակա դրամական պահանջը գերազանցում է իրավաբանական անձի կամ անհատ ձեռնարկատիրոջ գույքի արժեքը:

Նախագծով սահմանվել է նաև վարչական մարմնի պարտականությունը դրամական պահանջները հարկադիր կատարման ներկայացնելիս կցել ոչ միայն վարչական ակտը, այլև այն հասցեատիրոջ կողմից ստանալը հավաստող, վարչական ակտի ուժի մեջ մտնելը և անբողոքարկելի դառնալը հավաստող ապացույցները:

Անհրաժեշտ է նկատի ունենալ, որ դատական կարգով կատարման ենթակա վարչական տուգանքի նվազագույն շեմը որոշվել է հաշվի առնելով ՀՀ բնակչության նվազագույն կենսամակարդակը, այն, որ Նվազագույն աշխատավարձի մասին ՀՀ օրենքի 1-ին հոդվածի համաձայն՝ նվազագույն աշխատավարձը սահմանվել է 50.000 դրամ: Կարծում ենք, նվազագույն աշխատավարձի քառապատիկը էականորեն ազդում է անձի ֆինանսական դրության վրա և տուգանքի նման մեծ չափ նախատեսող ակտերը ենթակա են կատարման դատական կարգով:

«Դատական ակտերի հարկադիր կատարման մասին» Հայաստանի Հանրապետության օրենքի 2-րդ հոդվածի համաձայն՝ հարկադիր կատարման ենթակա են նաև անբողոքարկելի վարչական ակտերը, սակայն դրանց կատարման և կատարողական վարույթի ավարտի և կարճման հետ կապված անհրաժեշտ է նոր դրույթներ ավելացնել: Հաշվի առնելով այն հանգամանքը, որ կատարողական վարույթն ավարտելու մասին որոշումը հնարավորություն է տալիս հետագայում կատարողական վարույթը վերսկսել, իսկ կատարողական վարույթի կարճման որոշումը՝ ոչ, համապատասխան փոփոխություններ են կատարվել նաև այդ հոդվածներում: Այսպես, այն դեպքում, երբ ավարտվել են վարչական մարմնի արգելանք դնելու մասին որոշման պահանջների կատարմանն ուղղված կատարողական գործողությունները կամ դատական կարգով վիճարկվում է հանրային իրավական դրամական պահանջի հիմք հանդիսացող վարչական ակտը, կատարողական վարույթը *ավարտվում է*: Իսկ վերոհիշյալ այն երեք դեպքերում, երբ գործը ենթակա է դատական կարգով քննության, անբողոքարկելի վարչական ակտի կատարման ժամանակ պարզվել է, որ անձը կատարել է իր պարտավորությունը մինչև անբողոքարկելի վարչական ակտը հարկադիր կատարման ուղարկելը, կամ անբողոքարկելի վարչական ակտի կատարման ժամանակ պարզվել է, որ բացակայում է «Վարչարարության հիմունքների և վարչական վարույթի մասին» Հայաստանի Հանրապետության օրենքի 71-րդ հոդվածի 2-րդ մասով սահմանված վարչական ակտը անբողոքարկելի դառնալու հիմքը, ինչպես նաև վարչական մարմնի արգելանք դնելու մասին որոշման կատարման ընթացքում պարզվել է, որ անձը կատարել է իր պարտավորությունը մինչև արգելանք դնելու մասին վարչական մարմնի որոշում կայացնելը կամ մինչև արգելանք դնելու մասին վարչական մարմնի որոշումը հարկադիր կատարման ուղարկելը, կատարողական վարույթը *կարճվում* է:

Հատկանշական է նաև այն հանգամանքը, որ նախագծով սահմանվել է, որ վերոհիշյալ կարճման հիմքերի դեպքում տվյալ վարույթներով կատարողական գործողությունների կատարման ծախսերը գանձվելու են վարչական մարմնից:

Վերոգրյալը հաշվի առնելով՝ անհրաժեշտություն է առաջանում փոփոխություններ կատարել «Վարչարարության հիմունքների և վարչական վարույթի մասին» Հայաստանի Հանրապետության օրենքում:

Միաժամանակ համապատասխան փոփոխություններ կատարելու անհրաժեշտություն է առաջանում նաև «Դատական ակտերի հարկադիր կատարման մասին» Հայաստանի Հանրապետության օրենքում, ինչպես նաև փոփոխություններ կատարել Հայաստանի Հանրապետության վարչական դատավարության օրենսգրքում՝ լրացնելով նոր գլուխ, որը կարգավորում է անբողոքարկելի վարչական ակտերի հիման վրա հանրային իրավական դրամական պահանջով գործերի առանձնահատկությունները:

Բացի այդ, ներկայումս ՀՀ մաքսային օրենսգրքի 225-րդ հոդվածում շարունակում է գործել դրույթ, որով հանրային իրավական դրամական պահանջների կատարման համար նախատեսված է դատական ընթացակարգ: Այս հանգամանքը առաջարկվող իրավակարգավորումների շրջանակներում հակահամակարգային է, ուստի նշված դրույթը ենթակա է խմբագրման:

Լրացում կատարելու անհրաժեշտություն առաջանում է նաև Սնանկության մասին ՀՀ օրենքում: Մասնավորապես՝ Սնանկության մասին ՀՀ օրենքի 3-րդ հոդվածի 1-ին մասի համաձայն՝ պարտապանը կարող է սնանկ ճանաչվել դատարանի վճռով` սեփական նախաձեռնությամբ (կամավոր սնանկության դիմում) կամ պարտատիրոջ պահանջով (հարկադրված սնանկության դիմում), եթե պարտապանն անվճարունակ է: Նույն օրենքով անվճարունակությունը կապված է նվազագույն աշխատավարձի հազարապատիկը գերազանցող անվիճելի վճարային պարտավորությունների կետանցի առկայության հետ:

Կարծում ենք, որ պետք է հնարավորություն ստեղծվի պարտապանի համար սեփական նախաձեռնությամբ` (կամավոր սնանկության դիմումի հիման վրա) սնանկ ճանաչվելու նաև այն դեպքերում, երբ hանրային իրավական դրամական պահանջներով կատարման ենթակա պարտավորությունները գերազանցում են պարտապանի ակտիվների արժեքը` իրավաբանական անձի դեպքում` հաշվապահական հաշվառման կանոնների հիման վրա կատարված գնահատմամբ, ֆիզիկական անձի կամ անհատ ձեռնարկատիրոջ դեպքում` գնահատման ստանդարտների հիման վրա կատարված գնահատմամբ (հաշվեկշռային անվճարունակություն):

**Առաջարկվող լուծումները**

Առաջարկվում է ընդունել «Վարչարարության հիմունքների և վարչական վարույթի մասին» Հայաստանի Հանրապետության օրենքում փոփոխություններ և լրացումներ կատարելու մասին», «Հայաստանի Հանրապետության վարչական դատավարության օրենսգրքում փոփոխություններ և լրացումներ կատարելու մասին»,«Դատական ակտերի հարկադիր կատարման մասին» Հայաստանի Հանրապետության օրենքում փոփոխություններ և լրացումներ կատարելու մասին», «Հայաստանի Հանրապետության մաքսային օրենսգրքում փոփոխություններ կատարելու մասին», Սնանկության մասին ՀՀ օրենքում փոփոխություններ կատարելու մասին ՀՀ օրենքները, որոնցով կսահմանվեն հանրային իրավական դրամական պահանջներով վարչական ակտերի կատարման դեպքերը դատական կարգով որոշակի դեպքերում, կհստակեցվեն վարչական ակտի կատարման պայմանները, այն է՝ միայն եթե վարչական ակտը պատշաճ կարգով հանձնվել է հասցեատիրոջը և այլն:

Միաժամանակ սահմանվել է անցումային դրույթ, ըստ որի, **օրենքն ուժի մեջ մտնելուց հետո վեց ամսվա ընթացքում Վարչական իրավախախտումների վերաբերյալ ՀՀ օրենսգրքի** 123-րդ, 123.1-րդ, 123.3-րդ, 123.4-րդ, 123.5-րդ (բացառությամբ 8-րդ և 9-րդ մասերով նախատեսված իրավախախտումների), 123.6-րդ, 123.7-րդ, 124-րդ, 124.1-րդ, 124.2-րդ, 124.3-րդ, 124.4-րդ, 124.6-րդ, 124.7-րդ, 125-րդ, 126-րդ, 128-րդ,  129.2-րդ, 131-րդ, 132-րդ, 135.2-րդ, 140-րդ հոդվածներով **նախատեսված վարչական իրավախախտումներ կատարելու համար մինչև նշված օրենքն ուժի մեջ մտնելը կայացրած վարչական ակտերով նախատեսված տուգանքի գումարը վճարելու դեպքում, վարչական իրավախախտում կատարած անձին ազատել վարչական ակտի ընդունման պահին գործող օրենքով սահմանված կարգով գումարը չվճարելու հետևանքով նախատեսված տուգանքների չափի ավելացած մասի վճարման պարտականությունից: Այս դրույթը նպատակ է հետապնդում, ճանապարհային երթևեկության կանոնների խախտման համար մինչև սույն օրենքի ուժի մեջ մտնելը կայացված վարչական ակտերի վրա տարածել սույն օրենքի հետադարձ ուժը, այն դեպքում, երբ վարչական ակտի հասցեատերը սույն օրենքով սահմանված կարգով պատշաճ չի ծանուցվել վարչական ակտի մասին, և տուգանքը ավելացել է, նա ազատվում է տուգանքի ավելացած մասի վճարման պարտականությունից՝ վճարելով տուգանքի հիմնական գումարը:**

**Սահմանվել է նաև անցումային դրույթ** «Դատական ակտերի հարկադիր կատարման մասին» Հայաստանի Հանրապետության օրենքում փոփոխություններ և լրացումներ կատարելու մասին» նախագծում, որի համաձայն՝ **սույն օրենքի 2-րդ հոդվածի 1-ին մասը և 4-րդ հոդվածի 14-րդ կետը չի տարածվում մինչև սույն օրենքի ուժի մեջ մտնելը հարուցված հարկադիր կատարման վարույթների վրա:**

Նշվածով պայմանավորված՝ առաջարկվում է նաև համապատասխան փոփոխություններ անել հարակից օրենքներում, մասնավորապես՝ հստակեցնել գանձման ենթակա հանրային իրավական դրամական պահանջով վարչական ակտի հարկադիր կատարման՝ վարույթն ավարտելու կամ կարճելու, նշված վարույթներով կատարողական գործողությունների կատարման ծախսերի հետ կապված առանձնահատկությունները, դատական կարգով քննվող գործերի առանձնահատկությունները նախատեսել վարչական դատավարության օրենսգրքում՝ լրացնել նոր գլուխ, որը կարգավորում է հանրային իրավական դրամական պահանջով գործերի առանձնահատկությունները:

Միաժամանակ առաջարկվում է վարչական ակտերի կատարման ընդհանուր սկզբունքին համահունչ ՀՀ մաքսային օրենսգրքի 225-րդ հոդվածը խմբագրել այնպես, որ մաքսային մարմինների կողմից ընդունված վարչական ակտերը նույնպես անբողոքարկելի դառնալուց հետո ենթակա լինեն կատարման:

Առաջարկվում է նաև լրացում կատարել Սնանկության մասին ՀՀ օրենքում՝ այդպիսով ապահովելով կամավոր սնանկության վարույթի շրջանակներում ապահովել հանրային դրամական պահանջների կատարումը:

**Ակնկալվող արդյունքը:**

Արդյունքում ակնկալվում է կարգավորել հանրային իրավական դրամական պահանջների գործերով ներկայումս առկա բացերը, առանձին դեպքերի համար ունենալ հանրային իրավական դրամական պահանջների կատարման դատական կարգ՝ միաժամանակ պահպանելով ընդհանուր արտադատական կարգը:

**ՏԵՂԵԿԱՆՔ**

**«Վարչարարության հիմունքների և վարչական վարույթի մասին» Հայաստանի Հանրապետության օրենքում փոփոխություններ և լրացումներ կատարելու մասին», «Հայաստանի Հանրապետության վարչական դատավարության օրենսգրքում փոփոխություններ և լրացումներ կատարելու մասին», «Դատական ակտերի հարկադիր կատարման մասին» Հայաստանի Հանրապետության օրենքում փոփոխություններ և լրացումներ կատարելու մասին», «Հայաստանի Հանրապետության մաքսային օրենսգրքում փոփոխություններ կատարելու մասին», Սնանկության մասին ՀՀ օրենքում լրացում կատարելու մասին ՀՀ օրենքների ընդունման դեպքում այլ իրավական ակտերում փոփոխություններ և լրացումներ կատարելու անհրաժեշտության կամ բացակայության մասին**

«Վարչարարության հիմունքների և վարչական վարույթի մասին» Հայաստանի Հանրապետության օրենքում փոփոխություններ և լրացումներ կատարելու մասին», «Հայաստանի Հանրապետության վարչական դատավարության օրենսգրքում փոփոխություններ և լրացումներ կատարելու մասին»,«Դատական ակտերի հարկադիր կատարման մասին» Հայաստանի Հանրապետության օրենքում փոփոխություններ և լրացումներ կատարելու մասին», «Հայաստանի Հանրապետության մաքսային օրենսգրքում փոփոխություններ կատարելու մասին», Սնանկության մասին ՀՀ օրենքում լրացում կատարելու մասին ՀՀ օրենքների ընդունման կապակցությամբ Հայաստանի Հանրապետության այլ իրավական ակտերի ընդունման անհրաժեշտություն չի առաջանում, և դրանք համապատասխանում է միջազգային պայմանագրերով ստանձնած պարտավորություններին:

**ՏԵՂԵԿԱՆՔ**

**«Վարչարարության հիմունքների և վարչական վարույթի մասին» Հայաստանի Հանրապետության օրենքում փոփոխություններ և լրացումներ կատարելու մասին», «Հայաստանի Հանրապետության վարչական դատավարության օրենսգրքում փոփոխություններ և լրացումներ կատարելու մասին», «Դատական ակտերի հարկադիր կատարման մասին» Հայաստանի Հանրապետության օրենքում փոփոխություններ և լրացումներ կատարելու մասին», «Հայաստանի Հանրապետության մաքսային օրենսգրքում փոփոխություններ կատարելու մասին», Սնանկության մասին ՀՀ օրենքում լրացում կատարելու մասին ՀՀ օրենքների ընդունման դեպքում պետական բյուջեի եկամուտների ավելացման կամ նվազեցման մասին**

«Վարչարարության հիմունքների և վարչական վարույթի մասին» Հայաստանի Հանրապետության օրենքում փոփոխություններ և լրացումներ կատարելու մասին», «Հայաստանի Հանրապետության վարչական դատավարության օրենսգրքում փոփոխություններ և լրացումներ կատարելու մասին»,«Դատական ակտերի հարկադիր կատարման մասին» Հայաստանի Հանրապետության օրենքում փոփոխություններ և լրացումներ կատարելու մասին», «Հայաստանի Հանրապետության մաքսային օրենսգրքում փոփոխություններ կատարելու մասին», Սնանկության մասին Հայաստանի Հանրապետության օրենքում լրացում կատարելու մասին ՀՀ օրենքների ընդունման դեպքում պետական բյուջեի եկամուտների ավելացում կամ նվազեցում չի առաջանում: